**DÔVODOVÁ SPRÁVA**

**B. OSOBITNÁ ČASŤ**

K Čl. I

K bodu 1

Dôvodom zmeny § 3 ods. 7 je skutočnosť, že s účinnosťou od 1. januára 2022 zákon č. 138/2019 Z. z. ustanovuje novú kategóriu pedagogického zamestnanca „školský digitálny koordinátor“, ako vyplýva zo zákona č. 414/2021 Z. z., ktorým sa zákon č. 138/2019 Z. z. novelizuje. Z charakteristiky pracovnej činnosti dotknutej kategórie obdobne, ako v prípade školského špeciálneho pedagóga a učiteľa profesijného rozvoja, vyplýva, že nie je účelné pre školského digitálneho koordinátora vymedziť základný úväzok.

K bodu 2

Dôvodom pre vloženie nového odseku do § 4 je potreba zrovnoprávniť zohľadnenie náročnosti výkonu pracovnej činnosti vychovávateľov, ako aj mieru záťaže vychovávateľov v špeciálnom výchovnom zariadení a školskom internáte. Vzhľadom na to, že ide o skutočnosti, na ktoré majú podstatný vplyv miestne podmienky, navrhuje sa možnosť započítavania poskytovania výchovy a vzdelávania deťom a žiakom so špeciálnymi výchovno-vzdelávacími potrebami do základného úväzku.

K bodu 3

Legislatívno-technická úprava súvisiaca s novelizačným bodom 4.

K bodu 4

Dôvodom pre vloženie nového odseku do § 5 je zohľadnenie charakteru a náročnosti činnosti školského digitálneho koordinátora, ktoré bude vykonávať pedagogický zamestnanec zaradený do inej kategórie pedagogického zamestnanca, než je školský digitálny koordinátor, čiže v rámci kariérovej pozície. Opatrenie je vhodnou alternatívou k ustanoveniu kategórie školský digitálny koordinátor, najmä v menších školách, kde nie je účelné ustanoviť takúto kategóriu pedagogických zamestnancov.

K bodu 5

V nadväznosti na požiadavky aplikačnej praxe sa spresňuje výpočet základného úväzku vedúcich pedagogických zamestnancov v základnej umeleckej škole. Navrhovaný mechanizmus je základným umeleckým školám známy a reflektuje na osobitosti organizácie výchovy a vzdelávania v týchto školách.

K Čl. II

Navrhuje sa účinnosť nariadenia vlády dňom vyhlásenia vzhľadom na nadobudnutie účinnosti zákona č. 414/2021 Z. z.